蕭朝散惠石本韓幹馬圖馬亡後足
作者：張耒
朝代：宋

paragraphs: 世人怪韓生，畫馬身苦肥。
幹寧忍不畫驥骨，當時廄馬君未知。
開元太平國無事，戰馬卷甲飽不騎。
玉關橐駝通萬里，長安第宅連諸姨。
笙歌錦繡遍一國，六龍長閒空食粟。
霜甜秋草沙苑遊，日暖春波渭川浴。
脽圓腰穩目生光，細尾豐膺毛帖肉。
珠鞍玉鐙驕不行，豈有塵埃侵四足。
韓生丹青寫天廄，磊落萬龍無一瘦。
豈知車下骨如牆，饑食草根刺傷口。
君家古圖纔半身，千里騰驤已有神。
迴身側顧不無意，剪騣絡頭嗟失真。
君不見太宗戰馬拳腹毛，身騎此馬縛羣豪。
龍虎精神金鼓氣，豈有閑地供脂膏。
至今畫圖快胸臆，想見虬鬚親破賊。
那知但愛廄中肥，漁陽筋脚蹄如石。
神駒入水隨烟雲，蜀山石路無行人。
六驥悲鳴足流血，騎騾遺事一酸辛。